Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Internet tal-Oġġetti : Pjan ta' Azzjoni għall-Ewropa /* KUMM/2009/0278 finali */





[pic] | KUMMISSJONI TAL-KOMUNITAJIET EWROPEJ | Brussel 18.6.2009 KUMM(2009) 278 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Internet tal-Oġġetti – Pjan ta' Azzjoni għall-Ewropa KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Internet tal-Oġġetti – Pjan ta' Azzjoni għall-Ewropa INTERNET TAL-OġġETTI: KAPPA GħAL MUDELL ġDID L-Internet qiegħed jikber il-ħin kollu: ħamsa u għoxrin sena ilu biss kien jikkonnnettja xi elf host u minn dak iż-żmien tant kiber li illum qiegħed jikkonnettja biljuni ta' nies permezz ta’ kompjuters u mezzi mobbli. Pass ewlieni li jmiss f'dan l-iżvilupp huwa li li pass wara l-ieħor jevolvi minn netwerk ta' kompjuters interkonnessi għal netwerk ta' oġġetti interkonnessi, mill-kotba sal-karozzi, mill-apparat elettriku sal-ikel, u b'hekk jinħoloq 'Internet tal-oġġetti'[1] (IoT). Dawn l-oġġetti xi kultant jista' jkollhom indirizzi tal-Internet Protocol tagħhom stess, jkunu parti minn sistemi kumplessi u jużaw sensers sabiex jiġbru l-informazzjoni mill-ambjent ta' madwarhom (jiġifieri prodotti tal-ikel li jirreġistraw it-temperatura tul il-katina tal-fornitment) u/jew jużaw attivaturi biex jinteraġixxu miegħu (pereżempju valvoli tal-arja kondizzjonata biex jirreaġixxu għall-preżenza tan-nies). L-ambitu tal-applikazzjonijiet tal-IoT mistenni jikkontribwixxi bil-kbir fl-indirizzar tal-isfidi soċjali tal-lum: sistemi tal-monitoraġġ tas-saħħa se jgħinu biex jintlaqgħu l-isfidi ta' soċjetà dejjem aktar anzjana[2]; siġar konnessi se jgħinu fil-ġlieda kontra d-deforestazzjoni[3]; karozzi konnessi se jgħinu biex tonqos il-konġestjoni tat-traffiku u titjieb ir-riċiklabbiltà tagħhom, b'hekk jonqos l-impatt tal-karbonju tagħhom. Din l-interkonnessjoni tal-oġġetti fiżiċi mistennija tamplifika l-effetti profondi li qed ikollhom fuq is-soċjetà tagħna l-komunikazzjonijiet b’netwerk fuq skala kbira u li gradwalment qegħdin iġibu bidla ġenwiena fil-mudell soċjali. Sabiex nikkumplementaw din il-ħarsa ġenerali, ta' min jinnotta tliet punti li jenfasizzaw in-natura komplessa tal-IoT. L-ewwel, wieħed ma għandux iħares lejh bħala sempliċi estensjoni tal-Internet tal-lum iżda bħala għadd ta' sistemi indipendenti ġodda li jaħdmu bl-infrastrutturi tagħhom stess (u parzjalment jiddipendu fuq infrastrutturi eżistenti tal-Internet). It-tieni, kif spjegat f'rapport riċenti tal-ISTAG[4], l-IoT għandu jiġi implimentat f'simbjożi ma' servizzi ġodda. It-tielet, l-IoT jkopri modi differenti ta' komunikazzjoni: komunikazzjonijiet bejn oġġetti u persuni u bejn oġġetti u oġġetti, fosthom komunikazzjoni bejn Magni u Magni (M2M) li potenzjalment tikkonċerna 50-70 biljun 'magna', li minnhom illum 1 % biss huma konnessi[5]. Dawn il-konnessjonijiet jistgħu jiġu stabbiliti f'żoni ristretti ('intranet tal-oġġetti') jew isiru aċċessibbli għall-pubbliku ('Internet tal-oġġetti'). Il-miġja tal-IoT qiegħda sseħħ f'ambjent tal-ICT affettwat minn diversi xejriet ewlenin[6]. L-'iskala' hija waħda minnhom: l-għadd ta' mezzi konnessi qiegħed jiżdied, filwaqt li d-daqs tagħhom tant qed jiċkien li l-għajn tal-bniedem ma tarahomx. L-'mobbiltà' hija oħra: l-oġġetti huma dejjem aktar konnessi bil-wajerless, jinġarru l-ħin kollu mill-individwi u ġeolokalizzabbli. L-'eteroġeneità u l-kumplessità' hija t-tielet xejra: L-IoT se jiġi skjerat f'ambjent diġà mimli b'applikazzjonijiet li jiġġeneraw għadd dejjem akbar ta' sfidi f'termini ta' interoperabbiltà. L-eżempji ta' hawn fuq juru kif l-Internet tal-oġġetti jista' jgħin biex tittejjeb il-kwalità tal-ħajja taċ-ċittadini, jipprovdi impjiegi ġodda u aħjar għall-ħaddiema, opportunitajiet ta' negozju u tkabbir għall-industrija, u jagħti spinta lill-kompetittività tal-Ewropa. Għalhekk dan id-dokument jorbot mal-inizjattivi usa' ta’ politika relatati mal-istrateġija ta' Liżbona u mal-viżjoni attwali għall-inizjattivi ta' wara l-i2010[7]. L-idea kienet imħabbra l-ewwel darba fil-komunikazzjoni tal-RFID[8] u minn dak iż-żmien irċiviet kontribut mingħand il-Grupp tal-Esperti tal-RFID[9], il-KESE[10], u l-Konferenzi Presidenzjali tal-UE ta' Berlin, Liżbona u Nizza[11]. Twieġeb għall-istedina tal-Kunsill[12] biex l-Istati Membri u l-Kummissjoni japprofondixxu r-riflessjoni dwar l-iżvilupp ta' strutturi deċentralizzati u li jippromwovu governanza tan-netwerk kondiviża u deċentralizzata għall-Internet tal-oġġetti. Fl-aħħar nett, dan id-dokument iqis il-pożizzjoni inizjali mfissra mill-Kummissjoni[13] u l-kummenti li waslulha[14]. XI APPLIKAZZJONIJIET EżISTENTI TAL-INTERNET TAL-OġġETTI L-IoT ma għandux jitqies bħala xi kunċett utopiku; fil-fatt, diversi komponenti bikrija tal-IoT diġà qegħdin jintużaw kif spjegat hawn: - Il-konsumaturi qegħdin jużaw dejjem iżjed mowbajls li jikkonnettjaw mal-internet mgħammra b'kameras u/jew li jużaw in-Near-Field Communication[15]. Dawn il-mowbajls jippermettu lill-utenti jħalluhom jaċċessaw informazzjoni addizzjonali dwar il-prodotti, pereżempju tagħrif dwar l-allerġeni. - L-Istati Membri qegħdin dejjem iżjed jużaw numri tas-serje uniċi għall-prodotti farmaċewtiċi (flimkien mal-barcodes), li jippermettu l-verifika ta' kull prodott qabel ma jasal għand il-pazjent. Dan inaqqas l-iffalsifikar, il-frodi marbuta mar-rimborż u l-iżbalji waqt it-tqassim[16]. Approċċ simili fejn tidħol it-traċċabbiltà tal-prodotti tal-konsum b'mod ġenerali ttejjeb l-abbiltà tal-Ewropa li tindirizza l-iffalsifikar u tieħu miżuri kontra prodotti perikolużi[17]. - Diversi kumpanji li jipprovdu servizzi pubbliċi fis-settur tal-enerġija bdew jużaw sistemi intelliġenti għall-kejl tal-użu tal-elettriku li lill-konsumaturi jipprovdulhom f'ħin reali informazzjoni dwar il-konsum u lill-fornituri tal-elettriku jippermettulhom jimmonitorjaw mill-bogħod l-apparat elettriku[18]. - Fl-industriji tradizzjonali, bħal-loġistika (Merkanzija-e)[19], il-manifattura[20] u l-bejgħ bl-imnut, l-'oġġetti intelliġenti' jiffaċilitaw l-iskambju tal-informazzjoni u jqawwu l-effikaċja taċ-ċiklu tal-produzzjoni. Dawn l-eżempji jiddependu fuq diversi elementi bħalma huma l-RFID, in-Near-Field Communication (NFC), it-2D barcodes, sensers/attivaturi bil-wajerless, il-Verżjoni 6 tal-Internet Protocol (IPv6)[21], u l-ultra-wide-band jew it-3/4G, Il-Kummissjoni Ewropea diġà investiet f'dawn it-teknoloġiji permezz tal-Programm kwadru għar-Riċerka u l-Iżvilupp (FP5-6-7) u l-Programm Kwadru għall-Kompetizzjoni u l-Innovazzjoni (CIP). Pereżempju, fil-qasam tat-trasport, qiegħda tippromwovi attivament l-iżvilupp tagħhom permezz tal-Pjanijiet ta' Azzjoni għal-Loġistika tat-Trasport tal-Merkanzija u s-Sistema tat-Trasport Intelliġenti[22]. L-industrija tal-Ewropa hija wkoll attur b'saħħtu f'ħafna minn dawn it-teknoloġiji, bħalma huma t-tagħmir tat-telekomunikazzjoni, is-softwer għall-impriżi u s-semikondutturi. Għalhekk il-promozzjoni tal-iżviluppp tal-IoT issaħħaħ is-settur Ewropew tal-ICT u għandha tikkontribwixxi għat-tkabbir ta' setturi oħra, bħalma huma dawk li jinkludu servizzi ta' prossimità (it-turiżmu, il-kura tas-saħħa personali, eċċ.). GOVERNANZA TAL-INTERNET TAL-OġġETTI Għalfejn hemm rwol għall-awtoritajiet pubbliċi? L-avvanzi tekniċi deskritti fit-taqsima ta' qabel ser iseħħu indipendentement mill-intervent pubbliku, sempliċiment permezz taċ-ċiklu normali tal-innovazzjoni fejn l-industrija tisfrutta għall-bżonnijiet tagħha t-teknoloġiji ġodda żviluppati mill-komunità xjentifika. Għalkemm l-IoT għandu jgħin biex jiġu indirizzati xi problemi, se jġib miegħu sett ta' sfidi speċifiċi tiegħu, u xi wħud se jaffettwaw direttament lill-individwi. Pereżempju, xi applikazzjonijiet jistgħu jkunu interkonnessi mill-qrib ma' infrastrutturi kritiċi, bħall-forniment tal-enerġija, filwaqt li oħrajn se jipproċessaw informazzjoni marbuta ma' fejn jinzerta jkun l-utent. Il-possibbiltà li l-iżvilupp tal-IoT jitħalla sempliċiment f'idejn is-settur privat, u possibbilment f'idejn reġjuni oħra tad-dinja[23],[24]mhijiex għażla li tagħmel sens fid-dawl tal-bidliet soċjali radikali li se joħloq l-IoT. Bosta minn dawn il-bidliet ser ikollhom jiġu indirizzati minn dawk li jfasslu l-politika fl-Ewropa u l-awtoritajiet pubbliċi biex jiżguraw li l-użu tat-teknoloġiji u l-applikazzjonijiet tal-IoT jistimulaw it-tkabbir ekonomiku, itejbu l-benesseri tal-individwi u jindirizzaw il-problemi soċjali tal-lum. Finalment, għandu jiġi enfasizzat li għadd ta' prinċipji li għandhom ukoll ikunu l-bażi tal-governanza tal-IoT diġà ġew diskussi fis-Summit Dinji dwar is-Soċjetà tal-Informatika (WSIS)[25]. L-UE kienet kontributur ewlieni f'dan il-kunsens internazzjonali u rriflettiet il-pożizzjonijiet preċedenti tagħha[26]. Punt importanti hawnhekk huwa li d-WSIS irrikonoxxa r-responsibbiltà tal-gvernijiet għall-kwistjonijiet ta' politika pubblika[27]: l-awtoritajiet pubbliċi ma jistgħux jaħarbu mir-responsabbiltajiet tagħhom lejn iċ-ċittadini tagħhom. Partikolarment, il-governanza tal-IoT għandha tkun imfassla u eżerċitata b'manjiera koerenti mal-attivitajiet kollha ta' politika pubblika relatati mal-Governanza tal-Internet. Governanza ta' xiex? Tipikament, l-oġġetti jsiru konnessi billi jingħatalhom identifikatur u mezz biex jikkonnettjaw ma' oġġetti oħra jew man-netwerk. L-ammont ta' informazzjoni li jġorr l-oġġett innifsu normalment ikun limitat, bil-bqija tal-informazzjoni miżmuma xi mkien ieħor fin-netwerk. Fi kliem ieħor: l-aċċess għall-informazzjoni relatata ma' oġġett timplika li jkun stabbilit netwerk ta' komunikazzjoni. Iqumu mistoqsijiet immedjati dwar: - X'inhi l-istrutturata ta' din l-identifikazzjoni? (it-tismija tal-oġġett) - Min jalloka l-identifikatur? (l-awtorità ta’ allokazzjoni) - Kif u minn fejn tista' tinġabar aktar informazzjoni dwar dak l-oġġett, fosthom l-istorja tiegħu? (il-mekkaniżmi tal-indirizzar u l-ħażna tal-informazzjoni) - Kif tiġi żgurata s-sigurtà tal-informazzjoni? - Liema partijiet interessati huma responsabbli għal kull waħda mill-kwistjonijiet ta' hawn fuq, x'inhu l-mekkaniżmu biex jagħtu rendikont ta’ għemilhom? - Liema qafas etiku u legali japplika għall-partijiet interessati differenti? Sistemi tal-IoT li dawn il-kwistjonijiet ma jindirizzawhomx sewwa jista' jkollhom implikazzjonijiet negattivi serji, bħal: - Informazzjoni ġestita ħażin tista' tiżvela dejta personali ta' xi individwu jew tikkomprometti l-kunfidezjalità ta' dejta kummerċjali. - Tqassim ħażin ta' drittijiet u doveri tal-atturi privati jista' joħnoq l-innovazzjoni. - Nuqqas tal-għoti ta’ rendikont jista' jipperikola l-funzjonament tas-sistema tal-IoT stess. Linja ta' azzjoni 1 - Governanza Il-Kummissjoni għandha tibda u tippromwovi, fil-fora rilevanti kollha, diskussjonijiet u deċiżjonijiet dwar: definizzjoni ta' sett ta' prinċipji li jsejsu l-governanza tal-IoT; il-ħolqien ta' 'arkitettura' b'livell suffiċjenti ta' ġestjoni deċentralizzata, ħalli l-awtoritajiet pubbliċi madwar id-dinja kollha jkunu jistgħu jeżerċitaw ir-reponsabbiltajiet tagħhom fejn tidħol it-trasparenza, il-kompetizzjoni u l-għoti ta’ rendikont. | TNEħħIJA TAL-OSTAKLI GħALL-ADOZZJONI TAL-INTERNET TAL-OġġETTI - Barra mill-kwistjonijiet tal-governanza indirizzati fit-tielet taqsima, hekk kif l-IoT jsir realtà, għad fadal ħafna kwistjonijiet mhux solvuti u kull waħda minnhom tippreżenta tfixkil potenzjali fl-adozzjoni tal-IoT. Din it-taqsima se tenfasizza l-ewlenin fosthom u tispjega l-azzjonijiet li l-Kummissjoni biħsiebha tieħu biex tindirizzahom. Privatezza u protezzjoni tad-dejta personali L-aċċettazzjoni soċjali tal-IoT se tkun marbuta mill-qrib ħafna mar-rispett lejn il-privatezza u l-protezzjoni tad-dejta personali, żewġ drittijiet fundamentali tal-UE[28]. Min-naħa l-oħra, il-protezzjoni tal-privatezza u d-dejta personali se tinfluwenza l-mod kif se jiġi kkonċeput l-IoT. Pereżempju, dar mgħammra b'sistema ta' monitoraġġ tas-saħħa tista' tipproċessa xi dejta sensittiva ta' min jgħix fiha. Prerekwiżit biex dawn dawn is-sistemi jiġu fdati u aċċettati huwa li jinħolqu miżuri xierqa ta' protezzjoni tad-dejta kontra l-possibbiltà ta' użu ħażin u riskji oħra relatati mad-dejta personali. Min-naħa l-oħra, x'aktarx li l-adozzjoni tal-IoT se taffettwa l-mod kif inħarsu lejn il-privatezza. L-evoluzzjoni riċenti tal-ICT, bħal pereżempju fil-mowbajls u n-newterks soċjali, tixhed dan, speċjalment fost il-ġenerazzjonijiet iż-żgħar. Linja ta' azzjoni 2 – Monitoraġġ kontinwu tal-kwistjonijiet tal-privatezza u l-protezzjoni tad-dejta personali Riċentament il-Kummissjoni adottat Rakkomadazzjoni[29] li tipprovdi linji gwida dwar kif għandhom jitħaddmu l-applikazzjonijiet tal-RFID f'konformità mal-prinċipji tal-protezzjoni tal-privatezza u d-dejta; fl-2010 biħsiebha tippubblika Komunikazzjoni usa' dwar il-privatezza u l-fiduċja fis-soċjeta b'aċċess għall-informazzjoni minn kullimkien. Żewġ eżempji juru kif fil-prattika l-Kummissjoni se tissorvelja l-applikazzjoni tal-leġiżlazzjoni tal-protezzjoni tad-dejta fil-qasam tal-IoT billi: tikkonsulta, fejn meħtieġ, lill-Grupp ta’ Ħidma tal-Artikolu 29 dwar il-Protezzjoni tad-Dejta; tipprovdi gwida għall-interpretazzjoni korretta tal-leġiżlazzjoni tal-UE; trawwem djalogu fost il-partijiet interessati; tipproponi, jekk meħtieġ, strumenti regolatorji addizzjonali. | Linja ta' azzjoni 3 – 'Is-skiet elettroniku' Il-Kummissjoni għandha tniedi dibattu dwar l-aspetti tekniċi u legali tad-'dritt għas-skiet elettroniku', li diversi awturi sejħulu ismijiet differenti[30] u jesprimi l-idea li l-individwi għandhom ikunu jistgħu jiskonnettjaw mill-ambjent innetwerkjat tagħhom f'kull waqt. | - Fiduċja, Aċċettazzjoni u Sigurtà Is-sigurtà tal-informazzjoni hija obbligu u ħafna partijiet interessati jarawha bħala kwsitjoni ewlenija tal-IoT. Fil-qasam privat, is-sigurtà tal-informazzjoni hija marbuta mill-qrib mal-kwistjonijiet tal-fiduċja u l-privatezza msemmija hawn fuq. L-esperjenza tal-imgħoddi fl-iżvilupp tal-ICT turi li xi minn daqqiet dawn jiġu traskurati matul il-fażi tad-diżinjar u li l-integrazzjoni ta' elementi li jħarsuhom f'fażi aktar tard toħloq diffikultajiet, tqum ħafna u tista' tnaqqas sew il-kwalità tas-sistemi. Huwa għalhekk kruċjali li l-komponenti tal-IoT jkunu ddiżinjati mill-bidu nett b'attitudni ta' diżinn li jqis il-privatezza u s-sigurtà u li jinkludi b'mod komprensiv ir-rekwiżiti tal-utent. Bħala parti mill-Programm ta' Ħidma għall-2009 tagħha, b'appoġġ għall-politika tal-UE, l-Aġenzija Ewropea dwar is-Sigurtà tan-Networks u l-Informazzjoni (ENISA) impenjat ruħha li tidentifika r-riskji emerġenti u li jaffettwaw il-fiduċja u l-kunfidenza, partikolarment b'rabta mal-RFID. Dan jikkostitwixxi l-ewwel pass biex jiġu mifhuma r-riskji tal-privatezza u s-sigurtà li se jaffettwaw l-IoT. Aspett ewlieni ieħor biex tinbena l-fiduċja huwa l-abbiltà tas-sistemi teknoloġiċi li jadattaw il-funzjonament u l-proprjetajiet tagħhom għall-preferenzi individwali (fi ħdan parametri sikuri). Studji[31] urew li livell suffiċjenti ta' kontroll iżid il-livell ta' fiduċja tal-utenti u huwa fattur importanti fil-adozzjoni tat-teknoloġija. Fil-qasam tan-negozju, is-sigurtà tal-informazzjoni tfisser id-disponibbiltà, l-affidibbiltà u l-kunfidenzjalità tad-dejta tan-negozju. Fil-każ ta' kumpaniji, iqumu kwistjonijiet dwar min għandu aċċess għad-dejta tagħhom jew kif jistgħu jagħtu aċċess parzjali għad-dejta tagħhom lil xi parti terza. Dawn il-kwistjonijiet, filwaqt li jidhru sempliċi, huma profondament affettwati mill-komplessità tal-proċessi tan-negozju tal-lum[32]. Linja ta' azzjoni 4 – Identifikazzjoni tar-riskji emerġenti Il-Kummissjoni għandha ssegwi x-xogħol tal-ENISA msemmi hawn fuq u għandha tieħu azzjonijiet ulterjuri kif xieraq, fosthom miżuri regolatorji u mhumiex, sabiex tipprovdi qafas ta' politika li jippermetti lill-IoT taffronta l-isfidi relatati mal-fiduċja, l-aċċettazzjoni u s-sigurtà. | Linja ta' azzjoni 5 – IoT bħala riżorsa vitali għall-ekonomija u s-soċjetà Jekk l-importanza tal-IoT tikber kemm mistenni, kwalunkwe xkiel jista' jkollu impatt sinifikanti fuq l-ekonomija u s-soċjetà. Il-Kummissjoni għandha għalhekk issegwi mill-qrib l-iżvilupp tal-infrastutturi tal-IoT f'riżorsa vitali għall-Ewropa, speċjalment b'rabta mal-attivitajiet tagħha fuq il-protezzjoni tal-infrastrutturi l-aktar kruċjali tal-informazzjoni[33]. | Standardizzazzjoni L-istandardizzazzjoni ser ikollha rwol importanti fl-adozzjoni tal-IoT, billi tnaqqas l-ostakli għad-dħul ta' atturi ġodda u l-ispejjeż operattivi għall-utenti, billi tkun prerekwiżit għall-interoperabbiltà u l-ekonomiji tal-iskala u billi tippermetti lill-industrija tikkompeti aħjar fuq livell internazzjoanli. L-istandardizzazzjoni tal-IoT għandha timmira li tirrazzjonalizza xi standards eżistenti jew tiżviluppa oħrajn ġodda fejn meħtieġ. L-IoT għandha wkoll tibbenefika ħafna mill-iskjerament rapidu tal-IPv6, kif propost mill-Kummissjoni[34] u approvat mill-Kunsill, peress li dan jippermetti li jiġu indirizzati direttament kwalunkwe għadd meħtieġ ta' oġġetti permezz tal-Internet. Linja ta' azzjoni 6 – Mandat tal-Istandards Il-Kummssjoni għandha tivvaluta sa fejn il-mandati tal-istandards eżistenti jistgħu jinkludu aktar kwistjonijiet relatati mal-IoT[35] jew jekk meħtieġ tniedi aktar mandati. Barra minn dan, il-Kummissjoni għandha tkompli timmonitorja l-iżvikuppi fl-Organizzazzjonijiet Ewropej tal-Istandards (ETSI, CEN, CENELEC), il-kontropartijiet internazzjonali tagħhom (ISO, ITU) u entitajiet u konsorzji oħra tal-istandards (IETF, EPCglobal, eċċ.) bil-ħsieb li l-istandards tal-IoT jiżviluppaw f'manjiera trasparenti u konsenswali bil-parteċipazzjoni tal-partijiet interessati kollha. Attenzjoni partikolari għandha tingħata lill-grupp ta' ħidma dwar il-komunikazzjoni bejn magni u magna tal-Istitut Ewropew tal-Istandards tat-Telekomunikazzjoniet (ETSI) u t-Task Force tal-Inġinerija tal-Internet (IETF) fil-qasam tas-servizzi tas-sejbien. | Riċerka u Żvilupp Il-Kummissjoni dan l-aħħar enfasizzat[36] l-ambizzjoni tagħha fir-rigward tar-riċerka fl-ICT u pproponiet għadd ta' miżuri biex issaħħaħha fl-Ewropa. l-IoT huwa kanditat promettenti biex jikkontribwixxi għal din l-inzjattiva, għax jindirizza diversi problemi soċjali u huwa qasam fejn l-UE u l-Istati Membri diġà kisbu riżultati li jawguraw tajjeb, għalkemm għad fadal ftit mhux ħażin riċerka x'issir[37] biex l-IoT jsir realtà. Linja ta' azzjoni 7 – Riċerka u Żvilupp Il-Kummissjoni għandha tkompli tiffinanzja l-proġetti ta' riċerka tal-FP7 fil-qasam tal-IoT u tenfasizza l-aspetti teknoloġiċi importanti bħall-mikroelettronika, il-komponenti b'bażi li mhijiex tas-silikon, it-teknoloġiji tal-irkupru tal-enerġija, il-pożizzjonament permanenti, in-netwerks ta' sistemi intelliġenti li jikkomunikaw bil-wajerless, is-semantika, id-diżinn li jqis il-privatezza u s-sigurtà, is-softwer li jimxi bħar-raġunar uman u l-applikazzjonijiet ġodda. | Linja ta' azzjoni 8 – Sħubija Pubblika privata Il-Kummissjoni attwalment qiegħda tħejji l-ħolqien ta' erba' sħubijiet pubbliċi privati (PPP) fejn l-IoT jista' jkollu rwol importanti. Tlieta minnhom, il-'karozzi ekoloġiċi', il-'bini b'effiċjenza enerġetika', u l-'Fabbriki tal-Ġejjieni' ġew proposti mill-Kummissjoni bħala parti mill-pakkett tal-irkupru ekonomiku[38]. Ir-raba' waħda, l-'Internet tal-Ġejjieni', timmira biex tintegra aktar l-isforzi eżistenti fir-riċerka tal-ICT b'rabta mal-ġejjieni tal-Internet[39]. | Ftuħ għall-innovazzjoni Is-sistemi tal-IoT se jkunu ddiżinjati, ġestiti u użati minn ħafna partijiet interessati mmotivati minn mudelli ta' negozju differenti u interessi varji. Sabiex ikunu xprun ta' tkabbir u innovazzjoni, dawn is-sistemi għandhom: - jippermettu li applikazzjonijiet ġodda jinbnew fuq sistemi eżistenti u li sistemi ġoddi jiġu żviluppati flimkien ma' sistemi eżistenti mingħajr ma' joħolqu piżijiet żejda għad-dħul fis-suq jew ostakli operattivi oħra, bħal liċenzji/ħlasijiet għoljin jew skemi mhux xierqa tal-proprjetà intelletwal[40]; - jippermettu livell xieraq ta' interoperabbiltà ħalli jkunu jistgħu jiġu żviluppati sistemi innovattivi u kompetittivi bejn id-dominji. Ħafna mit-teknoloġiji msemmija fit-tieni taqsima diġà mmaturaw. Madankollu, f'xi każi, għadhom ma jeżistux xenarji ta' każijiet reali mmotivati mill-utenti, bir-riżultat ta' sitwazzjoni fejn l-adozzjoni tat-teknoloġija nfisha saret aktar kajmana. Dan huwa aggravat mill-fatt li l-mudelli tan-negozju li jsostnu l-IoT għadhom mhumiex stabbiliti u l-industrja xi kultant toqgħod lura milli tinvesti. L-Ewropa tista' tkun xprun f'din is-sitwazzjoni billi tħeġġeġ u, fejn xieraq, tiffinanzja proġetti mmirati biex jivvalidaw dawn l-applikazzjonijiet. Linja ta' azzjoni 9 – Innovazzjoni u proġetti pilota Biex tikkomplementa l-attivitajiet ta' riċerka elenkati hawn fuq, il-Kummissjoni għandha tqis il-promozzjoni tal-addozzjoni ta' applikazzjonijiet tal-IoT billi tniedi proġetti pilota permezz tas-CIP[41]. Dawn il-proġetti għandhom jiffukaw fuq l-applikazzjonijiet tal-IoT li joffru benefiċċji kbar lis-soċjetà, bħas-saħħa-e, l-aċċessibbiltà-e jew l-għajnuna biex tingħeleb il-qasma diġitali. | Għarfien istituzzjonali Ix-xogħol ta' tħejjija tal-Komunikazzjoni żvela li huma biss ftit il-partijiet interessati industrijali u istituzzjonali li jifhmu sew l-isfidi u l-opportunitajiet ippreżentati mill-IoT. Linja ta' azzjoni 10 – Għarfien Istituzzjonali Il-Kummissjoni għandha tinforma regolarment lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, lill-Grupp ta’ Ħidma tal-Artikolu 29 dwar il-Protezzjoni tad-Dejta[42] u kwalunkwe partijiet interessati rilevanti oħra dwar l-iżviluppi tal-IoT. | Djalogu Internazzjonali Ħafna sistemi u applikazzjonijiet tal-IoT se jkunu bla fruntieri fin-natura tagħhom u għalhekk jeħtieġu djalogu internazzjonali sostenut, l-aktar dwar matterji ta' arkitettura, standards u governanza. Linja ta' azzjoni 11: Djalogu Internazzjonali Il-Kummissjoni biħsiebha tintensifika d-djalogu eżistenti[43],[44] dwar l-aspetti kollha tal-IoT mas-sħab internazzjonali tagħha, bil-mira li tiftiehem dwar l-azzjonijiet konġunti rilevanti, taqsam l-aħjar prattiki u tippromwovi il-linji ta' azzjoni stipulati f'din il-Komunikazzjoni. | Ġestjoni tal-iskart Ħafna drabi, il-konnessjoni bejn l-oġġetti se ssir permezz ta' sensor jew lametta integrata fl-oġġetti. Għall-ġejjieni prevedibbli, il-lametti[45] ser ikunu tal-metall (tipikament tas-silikon, ir-ram, il-fidda u l-aluminju) li bil-preżenza tagħhom jistgħu joħolqu diffikultajiet fil-linji tar-riġiklaġġ tal-ħġieġ, il-plastik, l-aluminju u l-landa. Min-naħa l-oħra, il-possibbiltà li l-oġġetti jiġu identifikati preċiżament matul il-proċess tar-riċiklaġġ huwa ta' vantaġġ u l-oġġetti lamettati jkun għalhekk jistgħu jiġu rriċklati aktar effikaċjament billi jinġabru mill-massa normali tar-rimi tal-iskart. Linja ta' azzjoni 12 – l-RFID fil-linji tar-riċiklaġġ Bħala parti mill-monitoraġġ regolari tagħha tal-industrija tal-iskart, il-Kummissjoni se tniedi studju biex tivvaluta d-diffikultajiet tar-riċiklaġġ tal-lametti u l-benefiċċji u l-fastidji li l-preżenza tal-lametti tista' tħalli fuq ir-riċiklaġġ tal-oġġetti. | Żviluppi fil-ġejjieni Kif issemma qabel, l-IoT mhijiex xi ħaġa iżolata iżda kappa li taħtha jaqgħu firxa wiesgħa ta' teknoloġiji, sistemi u applikazzjonijiet li qegħdin jiġu żviluppati l-ħin kollu. Fil-waqt li timpenja ruħha f'monitoraġġ kontinwu tal-evoluzzjoni tal-IoT, il-Kummissjoni se ssegwi l-attivitajiet tagħha dwar: - disponibblità f'waqtha tar-riżorsi tal-ispettru xieraq. L-għadd akbar ta' mezzi konnessi se jirrikjedi livell ġdid ta' adozzjoni ta' infrastruttura, kemm f'termini ta' konnettività bil-wajer kif ukoll dik wajerless. Għall-komunikazzjonijiet wajerless, huwa importanti li jkunu żgurati fil-ħin ir-riżorsi tal-ispettru[46], u l-Kummissjoni għandha tkompli timmonitorja u tevalwa il-ħtieġa għal żieda fl-ispettru armonizzat għall-finijiet speċifiċi tal-IoT; - kampi elettromanjetiċi (EMF). Il-biċċa l-kbira tal-mezzi tal-IoT prevedibbli llum huma mistennija li jkunu fil-grupp tal-'frekwenzi tar-radju' (jiġifieri >100kHz) u joperaw b'potenza baxxa ħafna, li x'aktar li ma jipproduċux livelli sinifikanti ta' esponiment għall-EMF. Il-qafas regolatorju eżistenti tal-EMF[47] jiġi analizzat perjodikament u ser ikompli jiżgura li l-mezzi u s-sistemi kollha jirrispettaw il-ħtiġijiet tas-sikurezza u s-saħħa tal-popolazzjoni fil-ġejjieni. Linja ta' azzjoni 13 – Tkejjil tal-adozzjoni F'Diċembru 2009 l-Eurostat se tippubblika statistika dwar l-użu tat-teknoloġiji tal-RFID. Il-monitoraġġ tal-introduzzjoni ta' teknoloġiji relatati mal-IoT se jipprovdi informazzjoni dwar kemm ippenetraw u jippermetti l-valutazzjoni tal-impatt tagħhom fuq l-ekonomija u s-soċjetà kif ukoll kemm huma effettivi l-politiki relatati tal-Komunità. | Linja ta' azzjoni 14 – Valutazzjoni tal-evoluzzjoni Lil hinn mill-aspetti speċifiċi msemmija hawn fuq, huwa importanti li jinħoloq mekkaniżmu b'diversi partijiet interessati fil-livell Ewropew ħalli: jimmonitorja l-evoluzzjoni tal-IoT; jgħin lill-Kummissjoni fit-twettiq tad-diversi azzjonjiet elenkati f'din il Komunikazzjoni; jivvaluta liema miżuri addizzjonali għandhom jittieħdu mill-Awtoritajiet Pubbliċi Ewropej. Il-Kummissjoni għandha tuża l-FP7 sabiex twettaq xogħolha, billi tiġbor sett rappreżentatttiv ta' partijiet interessati u tiżgura djalogu u qsim tal-aħjar prattiki ma' reġjuni oħra fid-dinja. | KONKLUżJONIJIET - Kif iddeskriva dan id-dokument, l-IoT għad mhuwiex realtà tanġibbi, imma aktar viżjoni prospettiva ta' għadd ta' teknoloġiji li, imħallta flimkien, jistgħu fil-ħames sa ħmistax-il sena li ġejjin jimmodifikaw drastikament kif jiffunzjonaw is-soċjetajiet tagħha. Billi tadotta approċċ proattiv, l-Ewropa jista' jkollha rwol ewlieni fit-tfassil ta' kif l-IoT jaħdem u taħsad il-benefiċċji assoċjati f'termini ta' tkabbir ekonomiku u benessri individwali u b'hekk l- Internet tal-oġġetti tagħmlu Internet tal-oġġetti għan-nies. Jekk dan ma jiġrix, ikun ifisser li tintilef opportunità importanti u l-Ewropa tista' ssib ruħha f'pożizzjoni fejn ikollha tadotta teknoloġiji li ma jkunux ġew iddiżinjati skont il-valuri fundamentali tagħha, bħalma hija l-protezzjoni tal-privatezza u tad-dejta personali. Bit-tnedija ta' għadd ta' azzjonijiet u riflessjonijiet, il-Kummissjoni biħsiebha tmexxi dan l-isforz ‘il quddiem, u tistieden lill-Parlament Ewropew, il-Kunsill u l-partijiet interessati konċernati kollha biex jaħdmu flimkien ħalli jilħqu dawn l-għanijiet ambizzjużi iżda fattibbli. [1] Ara r-rapport tal-2005 tal-ITU www.itu.int/dms_pub/itu-s/opb/pol/S-POL-IR.IT-2005-SUM-PDF-E.pdf jew ir-rapport tal-ISTAG ftp://ftp.cordis.europa.eu/pub/ist/docs/istagscenarios2010.pdf [2] Ara pereżempju www.aal-europe.eu/about-aal [3] Ara pereżempju — www.planetaryskin.org/ [4] Ara ‘Ir-Reviżjoni tal-Istrateġija Ewropea tal-ICT’, — ftp://ftp.cordis.europa.eu/pub/ist/docs/istag-revising-europes-ict-strategy-final-version_en.pdf [5] Din iċ-ċifra hija komunament użata minn awturi differenti li jassumu li kull bniedem huwa medjament imdawwar b'xi 10 magni. [6] Ara COM/2008/0594 finali — In-Netwerks tal-ġejjieni u l-Internet. [7] Ara ec.europa.eu/information_society/eeurope/i2010/index_en.htm [8] Ara COM/2007/0096 finali — RFID fl-Ewropa: passi lejn qafas ta’ politika. [9] Ara 2007/467/KE — Id-Deċiżjoni li tistabbilixxi l-Grupp ta' Esperti tal-RFID. [10] Ara l-Opinjoni tal-KESE Nru°1514 tal-2008. [11] Ara www.internet2008.eu [12] Ara l-Konklużjoni tal-Kunsill 16616/08 [13] Ara SEC/2008/2516 —Early Challenges regarding the “Internet of Things”. [14] Ara ec.europa.eu/information_society/policy/rfid/library/index_en.htm [15] Ara www.nfc-forum.org/home [16] Ara l-ħidma tal-EFPIA — www.efpia.eu/Content/Default.asp?PageID=566 [17] Ara r-Rapport Annwali tar-RAPEX ec.europa.eu/consumers/safety/rapex/docs/rapex_annualreport2009_en.pdf [18] Ara www.esma-home.eu/default.asp [19] Ara COM/2007/0607 finali – Pjan ta' Azzjoni għal-Loġistika tat-Trasport tal-Merkanzija. [20] Ara The Fraunhofer Institute for Material Flow and Logistics : www.iml.fraunhofer.de/1327.html [21] Ara l-ħidma relatata tal-IETF: tools.ietf.org/wg/6lowpan/ [22] Ara COM/2008/0886 finali – Pjan ta' Azzjoni għall-Adozzjoni tal-ITS fl-Ewropa. [23] L- iqis l-aċċess għall-komputazzjoni minn kullimkien bħala wieħed mid-disa' teknoloġiji li ser iġibu bidla radikali sal-2025. Ara www.dni.gov/nic/NIC_2025_project.html [24] Songdo (fil-Korea t'Isfel), hija belt ta' 6km² li qiegħda tinbena, se tesebixxi l-ewwel adozzjoni tal-IoT fuq skala kbira. Ara www.songdo.com/page1992.aspx [25] L-Aġenda ta' Tuneż għas-Soċjetà tal-Informazzjoni, wieħed mid-dokumenti ewlenin tad-WSIS li ħarġu, jinfasizza l-prinċipji ewlenin: www.itu.int/wsis/documents/doc_multi.asp?lang=fr&id=2266|2267 [26] Ara COM/2006/0181 finali — Towards a Global Partnership in the Information Society: Follow-up to the Tunis Phase of the WSIS. [27] Il-Paragrafu 35a tal-Aġenda ta' Tuneż jgħid li 'l-awtorità fuq il-politikà għall-kwistjonijiet ta' politika pubblika relatati mal-Internet hija d-dritt sovran tal-Istati. Għandhom drittijiet u responsabbiltajiet għall-kwistjonijiet internazzjonali ta' politika pubblika relatati mal-Internet.' [28] Ara l-Artikoli 7 u 8 tal-Karta tad-Drittijiet Fundamentali tal-Unjoni Ewropea. [29] Ara C(2009)3200 – Ir-Rakkomandazzjoni tal-Kummissjoni dwar l-implimentazzjoni ta’ prinċipji għall-protezzjoni tal-privatezza u tad-dejta f’applikazzjonijiet li jużaw l-identifikazzjoni bil-frekwenza tar-radju. [30] Ara Adam Greenfield, ‘ Everyware ’, ISBN 0321384016. [31] Ara l-proġett Ewropew ta' riċerka SWAMI: www.isi.fraunhofer.de/t/projekte/e-fri-swami.htm [32] Ara l-ħidma relatata tal-IETF — https://www.ietf.org/mailman/listinfo/esds [33] Ara COM/2009/0149 finali — Il-protezzjoni tal-Ewropa mill-attakki ċibernetiċi u t-tfixkil fuq skala kbira: titjib fit-tħejjija, is-sigurtà u r-reżistenza. [34] Ara COM/2008/0313 final — L-iżvilupp tal-Internet: pjan ta’ azzjoni għall-introduzzjoni tal-verżjoni 6 tal-Protokoll tal-Internet (IPv6). [35] Ara l-mandat EC/436 tal-RFID u l-mandat EC/441 tal-meters intelliġenti. [36] Ara COM/2009/0116 finali — Strateġija għar-R&Du l-Innovazzjoni fil-qasam tal-ICT fl-Ewropa Ngħollu l-mira. [37] Ara r-rapport tal-laqgħa ta' ħidma konġunta tal-EU-EPoSS: www.iot-visitthefuture.eu/fileadmin/documents/researchforeurope/270808_IoT_in_2020_Workshop_Report_V1-1.pdf [38] Ara COM/2008/0800 finali — Pjan Ewropew għall-Irkupru Ekonomiku. [39] Ara www.future-Internet.eu [40] Bħala eżempju, l-isforzi ta' dawk li għandhom privattivi tal-RFID essenzjali biex joffru servizz minn uffiċċju uniku għall-utenti tal-privattivi jiżvelaw il-komplessità u t-tul ta' dan il-proċess. Ara www.rfidlicensing.com/ jew ir-‘ RFID Journal ’ tat-13 ta' April 2009, ‘RFID Consortium Readies to Launch First Licenses’ — www.rfidjournal.com/article/view/4785 [41] Ara ec.europa.eu/cip/index_en.htm [42] Ara ec.europa.eu/justice_home/fsj/privacy/workinggroup/index_en.htm [43] Bħala parti tal-Qafas għall-Promozzjoni tal-Integrazzjoni Ekonomika Transatlantika tal-2007 bejn l-Unjoni Ewropea u l-Istati Uniti, intgħażlet il-kooperazzjoni fuq l-RFID u l-UE u l-Istati Uniti qiegħdin issa jiskambjaw l-aħjar prattiki sabiex jottimizzaw l-impatti ekonomiċi u soċjali tal-RFID. Ara ec.europa.eu/enterprise/policies/international/cooperating-governments/usa/transatlantic-economic-council/index_en.htm [44] Fis-sajf tal-2009, id-Direttora Ġenerali għas-Soċjetà tal-Informazzjoni u l-Midja tal-Kummissjoni għandu jiffirma memorandum ta' kooperazzjoni mal-Ministeru Ġappuniż tal-Ekonomija u l-Industrija dwar, fost l-oħrajn, l-RFID, in-networks tas-sensors bil-wajerless u l-Internet tal-oġġetti. [45] Qegħda titwettaq riċerka fuq medda twila taż-żmien sabiex dawn il-lametti jibdew issiru minn materjal organiku u bijodegradabbli. [46] Speċifikament, l-intenzjoni hija li tiġi aġġornata regolament id-deċiżjoni dwar it-tagħmir ta' medda qasira (SRD) (Ara 2006/771/KE) [47] Ara r-Rakkomandazzjoni tal-Kunsill 1999/519/EC u d-Direttivi 1999/5/KE, 2004/40/KE u 2006/95/KE. Ara wkoll l-opinjoni tad-19 ta' Jannar 2009 tal-Kumintat Xjentifiku dwar ir-Riskji tas-Saħħa Emerġenti u Identifikati Ġodda (SCENIHR).